กรมชลประทาน Kick Off ปล่อยคาราวานเครื่องจักรกลช่วยภัยแล้งปี 256364
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวภายหลังเป็นประธาน Kick Off ปล่อยคาราวานเครื่องจักรกลช่วยภัยแล้งปี 2563/64 ณ อาคารสำนักเครื่องจักรกล กรมชลประทาน อำเภอปากเกร็ด จังหวัดนนทบุรี ว่า ปัจจุบันในหลายพื้นที่เริ่มได้รับผลกระทบจากภัยแล้ง จึงมอบหมายให้กรมชลประทานโดยโครงการชลประทานทั่วประเทศ ปรับแผนการบริหารจัดการน้ำให้สอดคล้องกับสถานการณ์และเป็นไปตามมติคณะรัฐมนตรี เมื่อวันที่ 3 พฤศจิกายน 2563 เน้นจัดสรรน้ำเพื่อการอุปโภคบริโภคและรักษาระบบนิเวศให้เพียงพอ รวมถึงประชาสัมพันธ์สร้างการรับรู้ถึงสถานการณ์น้ำให้แก่ประชาชนและเกษตรกรได้รับทราบอย่างทั่วถึง พร้อมเร่งกำจัดวัชพืชในแม่น้ำและคลองสาขาที่อาจจะเป็นอุปสรรคในการส่งน้ำไปยังพื้นที่ต่างๆ ขณะเดียวกันเตรียมเครื่องจักร เครื่องมือไว้ (จำนวนทั้งสิ้น 5,935 หน่วย) กระจายอยู่ทั่วประเทศ ประกอบไปด้วยเครื่องสูบน้ำ (2,140 เครื่อง) รถบรรทุกน้ำ (503 คัน) เครื่องจักรสนับสนุนอื่น (3,292 หน่วย) เพื่อให้การช่วยเหลือในพื้นที่ประสบภัยแล้งปี 2563/64 ได้อย่างทันท่วงทีและลดความเสียหายจากภาวะขาดแคลนน้ำนอกจากนี้ กรมชลประทาน ยังได้เข้าไปช่วยเหลือด้านภัยแล้งในหลายพื้นที่ เช่น การติดตั้งเครื่องสูบน้ำในคลองชัยนาท-ป่าสัก เพื่อส่งน้ำให้เพียงพอสำหรับการอุปโภค บริโภค พร้อมขอความร่วมมืองดการสูบน้ำเพื่อทำนารอบที่ 2 เพื่อให้การบริหารจัดการน้ำเป็นไปตามเกณฑ์ที่กำหนดไว้ อีกทั้งได้นำเครื่องจักร เครื่องมือ ลงพื้นที่กำจัดวัชพืชและผักตบชวาในทางน้ำชลประทานและทางน้ำสายหลักต่างๆ เพื่อเพิ่มประสิทธิภาพการส่งน้ำให้ประชาชนสามารถใช้น้ำเพื่อกิจกรรมต่างๆ ตลอดช่วงหน้าแล้งนี้ ควบคู่กับการบริหารจัดการน้ำเพื่อรักษาระบบนิเวศ โดยเฉพาะความเค็มในลุ่มน้ำเจ้าพระยา แม่กลอง ท่าจีนและบางปะกง เนื่องจากอิทธิพลของน้ำทะเลหนุนสูง กรมชลประทาน จึงต้องบริหารจัดการน้ำโดยการระบายน้ำเพิ่มมากขึ้น เพื่อผลักดันและควบคุมความเค็มไม่ให้เกินเกณฑ์มาตรฐานสำหรับการผลิตน้ำประปาและการรักษาระบบนิเวศ ในขณะที่ปริมาณน้ำที่มีอยู่อย่างจำกัด ขอให้ทุกภาคส่วนร่วมใจกันใช้น้ำอย่างประหยัด เพื่อให้ปริมาณน้ำที่มีอยู่อย่างจำกัด เพียงพอใช้ไปจนถึงต้นฤดูฝนหน้า